Mpumalanga-premier ontken bewering oor ‘entstoftender vir familie’Refilwe Mtsweni-Tsipane, premier van Mpumalanga. (Foto: Facebook) Die premier van Mpumalanga, Refilwe Mtsweni-Tsipane, ontken dat een van haar familielede betrokke is by ŉ maatskappy wat help om die Covid-19-entstof te versprei. Mtsweni-Tsipane sê ook sy neem met kommer kennis van fopnuus wat versprei word. ŉ Boodskap waarin beweer word dat die familielid betrokke is by ŉ maatskappy genaam Jova Vaccines Supply, het die afgelope paar dae soos ŉ veldbrand op sosialemediaplatforms versprei. Volgens een van dié boodskappe wat rondgegaan het, is Mtsweni-Tsipane se dogter glo betrokke by die maatskappy wat op 29 Januarie eers geregistreer is. Dieselfde boodskap lui dat die maatskappy ŉ tender van R200 miljoen vir die verspreiding van die Covid-19-entstof gekry het en dat die betaling boonop reeds gedoen is. Die premier ontken egter dat enige van haar familielede betrokke is by ŉ onderneming met dié naam. “Sulke ongegronde en skandelike bewerings is deel van pogings deur mense of groepe mense om die premier se goeie naam skade te berokken,” sê Mtsweni-Tsipane. Mtsweni-Tsipane was vroeër ook in die sop toe sy sonder ŉ masker opgemerk is by die begrafnis van Jackson Mtembu, voormalige minister in die presidensie. Sy het daarna gesê haar masker was beskadig en sy was nie bewus dat dit afgeval het nie. Sy het ŉ skulderkenning by die polisie afgelê, verskoning gevra en het as teken van haar berou 1 000 maskers gekoop wat in eMalahleni versprei sou word. Die boodskap het soos ‘n veldbrand op sosiale media versprei. Die wetgewer in Mpumalanga het hierdie weergawe gedeel. (Foto: Facebook) Dié voorval het ŉ herrie veroorsaak. Mtsweni-Tsipane sê nou die verspreiding van vals nuus is nie net onverantwoordelik nie, dit ondermyn ook pogings deur die interministeriële komitee om die entstof suksesvol te versprei en só lewens te red. Die komitee, onder leiding van adjunkpres. David Mabuza, koördineer alle logistiek wat met die verspreiding van die entstof verband hou. Daar is intussen vasgestel dat die maatskappy genaamd Jova Vaccines Supply wel bestaan. Die onderneming het een direkteur genaamd Serati Simon Mashilo. Mashilo se adres is in Soshanguve, noord van Pretoria, maar geen bewys kon gevind word wat hom regstreeks met die premier van Mpumalanga verbind nie. Mashilo het aan News24 gesê hy werk nie in hierdie stadium nie en het die maatskappy geregistreer net in geval iemand bel. Hy het in die onderhoud ook ontken dat hy enige bande of verwantskap met die premier het, maar sê hy wil graag by die verspreidingsproses betrokke raak.